UPDATE 6:20 - Zelenski îşi amână călătoriile în străinătate, din cauza situaţiei tensionate de pe front
Preşedintele Volodimir Zelenski şi-a amânat toate călătoriile în străinătate, în timp ce situaţia de pe câmpul de luptă din Ucraina a continuat să se deterioreze miercuri, iar Kievul a declarat că luptele au făcut ravagii în oraşul Vovchansk de la frontiera de nord-est din regiunea Harkov, transmite Reuters.
Capturarea oraşului, aflat la 5 km de graniţă, ar fi cea mai importantă victorie a Rusiei de când a lansat, vineri, o incursiune în regiune, deschizând un nou front în invazia sa şi forţând Kievul să trimită de urgenţă întăriri.
Asaltul menţine forţele ucrainene, care deţin de asemenea linia frontului de 1.000 km în est şi sud, în dezechilibru înaintea a ceea ce Zelenski a declarat că ar putea fi o mare ofensivă rusă. Moscova a câştigat încet teren în est de luni de zile.
"Situaţia este extrem de dificilă. Inamicul ia poziţii pe străzile oraşului Vovchansk", a declarat pe Facebook Oleksiy Kharkivskyi, şeful Poliţiei de patrulare din Vovchansk.
UPDATE 5:10 – Vladimir Putin a sosit în China pentru o vizită de două zile
Preşedintele rus Vladimir Putin a sosit joi în China pentru o vizită de două zile în cursul căreia se va întâlni cu omologul său chinez Xi Jinping şi va încerca să obţină un sprijin mai mare pentru efortul său de război împotriva Ucrainei, relatează AFP.
Potrivit imaginilor difuzate de televiziunea rusă, liderul de la Kremlin a fost primit la Beijing, la coborârea din avionul său, de oficiali chinezi şi de o gardă de onoare. Aceasta este prima vizită în străinătăte a a preşedintelui Putin de la realegerea sa în martie şi a doua în China în mai bine de şase luni.